《夏日独居》
宋代·王安国

晰晰池沼鯈，绿萍随下上。黳黳堂庑燕，白昼容俛仰。

顾我亦晏如，环庐花药长。无材助太平，得地幸閒旷。

稍涉千古书，日觉神明王。乘閒盼物情，自适忘外奖。

涵濡覆载仁，谁废鱼丽唱。黄尘洮陇戍，黑雾荆衡饟。

奔波喝道边，毕命营边障。吾此独何为，飞潜乐能飨。

何时闻解严，慰彼西南望。当使少陵翁，得见廉颇将。

作者简介：王安国（1028年-1074年）字平甫，王安石大弟。熙宁进士。北宋临川（今江西省东乡县上池村）人。北宋著名诗人。世称王安礼、王安国、王雱为“临川三王”。王安国器识磊落，文思敏捷，曾巩谓其“于书无所不通，其明于是非得失之理为尤详，其文闳富典重，其诗博而深。